Nýs forsætisráðherra Japans bíður endurreisn efnahagsins eftir heimsfaraldur og glíma við volduga nágranna. Boðað verður til þingkosninga í landinu innan mánaðar.
Japansþing kaus Fumio Kishida, nýkjörinn formann Frjálslynda lýðræðisflokksins, sem forsætisráðherra landsins í dag. Búist er við að í ríkisstjórn hans verði einhverjir úr ráðuneyti Yoshihide Suga forvera hans auk nýrra andlita. Toshimitsu Motegi, utanríkisráðherra og Nobuo Kishi varnarmálaráðherra halda embættum sínum að því er fram kemur í japönskum fréttamiðlum. Búist er við að þrjár konur verði í stjórninni, þeirra á meðal Seiko Noda sem sóttist eftir formennsku í Frjálslynda lýðræðisflokknum. Kishida hlaut 311 atkvæði í kjörinu en leiðtogi stjórnarandstöðunnar Yukio Edano hlaut 124. Ekki þykir líklegt að nýi forsætisráðherrann hviki mikið frá stefnu flokksins. Helstu verkefni nýrrar ríkisstjórnar eru að færa efnahag landsins til betri vegar eftir heimsfaraldur og ekki síður glíma við hernaðarógn frá Kína og Norður-Kóreu. Líklegt þykir að Kishida efni til þingkosninga 31. október og sennilegt talið að Lýðræðisflokkurinn haldi meirihluta sínum.